Krieket: Nuweland se toets vol onsekerhede | Maroela Media
Faf du Plessis (Foto: AP Photo/Rick Rycroft)
Die eerste toets tussen Indië, wat eerste op die wêreldranglys is, en die Proteas wat tweede is, behoort van Vrydag af die toon vir die verwagte taai reeks te stel.
Maar daar is vele onsekerhede, selfs inaggenome Indië se swak rekord. Hulle het in 17 toetse sedert 1992 nog net twee oorwinnings behaal.
Die onsekerheid oor die kolfblad, wat wel heelwat gras op het soos Suid-Afrika versoek het, is een van die onbepaalde onsekerhede.
Die Proteas se kaptein Faf du Plessis is tevrede dat hulle die kolfblad kry waarvoor hulle gevra het.
Maar: Is die groen laag kunsmatig teweeg gebring; met ander woorde, sal die beloofde blad vir die vinnige manne die kolwers regtig laat rondtrap? Of sal Nuweland se kolfblad soos in die verlede weer sy eie onverwagte streke uithaal en verskil van wat hy in die vorige toets opgelewer het?
En sal daar weer op dag drie skielik hulp aan die draaiers wees pleks van, soos al gebeur het, 'n tweede asem vir die snellers?
En hoe gaan die wind sake bewimpel? Dit kan vir 'n man soos Vernon Philander van groot belang wees oor hoe die wind waai.
Gibson kan sewe kolwers, insluitende Quinton de Kock as paaltjiewagter, kies met net drie snellers en die draaier Keshav Maharaj.
Of hy kan waag met vier snelboulers en Maharaj? Of hy kan dalk net op drie snellers, Maharaj en 'n veelsydige speler, Andile Phehlukwayo of Chris Morris saam met ses kolwers besluit.
Bostaande is blote bespiegelinge en die opweeg van opsies. Die realiteit is dat Indië baie hard met hulle voorbereiding gewerk het om die toestande en die wind en weer te probeer verstaan – en hierdie harde werk is vreemd aan Indië.
Die Proteas, daarenteen, het 'n bietjie tyd by hul gesinne deurgebring en 'n dag later as geskeduleer met hul voorbereiding begin.
Die wedstryd begin 11:00.
Die sessies is soos volg:
10:30-12:30; 13:10-15:10; 15:30-17:30
Proteas se veggees laat Indië steier op Nuweland
Kom nou manne …eet kerrie
GELUKKIG het die Proteas klaar voorbrand gemaak vir n verloor – "beserings; die droogte; te veel krieket" en en en. Ind is nie Zim nie boys